Tilleggsavtale mellom Norge og USA om forsvarssamarbeid

**Tilleggsavtale mellom Norge og USA om forsvarssamarbeid,** også omtalt som **Supplementary defense cooperation agreement between Norway and the United States of America (SDCA)**, er en bilateral avtale mellom USA og Norge som regulerer amerikansk militær tilstedeværelse og bruk av militærinfrastruktur på norsk territorium. 

USA har inngått lignende avtaler med Litauen, Finland, Danmark, Sverige, Estland, Latvia, Litauen, Polen, Tsjekkia, Slovakia, Ungarn og Bulgaria.

Avtalen ble undertegnet i april 2021 og trådte i kraft juni 2022.

## Bakgrunn og formål
Avtalen bygger på tidligere samarbeidsavtaler, som *Mutual Defense Assistance Agreement* (1950), NATO-statusavtalen NATO *Status of Forces Agreement* (1951) og *Acquisition and Cross-Servicing Agreement* (2009). Formålet med SDCA er å etablere et rammeverk for USAs rett til å benytte avtalte fasiliteter og områder i Norge for trening, øvelser, transitt, tanking, tilgang, oppstilling og lagring.

## Avtalen
Avtalen medførte en utvidelse av amerikansk militær tilstedeværelse i Norge, særlig for US Air Force og US Navy. Den gir amerikanske styrker adgang til å benytte flere norske militærbaser, herunder Rygge, Sola og Evenes flystasjoner samt Ramsund orlogsstasjon. I tillegg gir avtalen rett til å etablere og utvikle militær infrastruktur for eget bruk, inkludert mulighet til å stasjonere P-8 Poseidon maritime patruljefly på Evenes.

Også US Marine Corps har økt sitt nærvær, blant annet gjennom det eksisterende Marine Corps Prepositioning Program–Norway, som innebærer lagring av materiell i norske fjellanlegg.

Avtalen ble utvidet 2. januar 2024, og omfatter åtte nye «omforente områder» hvor amerikanske styrker kan etablere og bruke militær infrastruktur: Andøya flystasjon, Ørland flystasjon, Haakonsvern orlogsstasjon, Værnes garnison, Bardufoss flystasjon, Setermoen garnison og tilhørende øvingsområder, Osmarka fjellanlegg i Evenes og Namsen drivstoffanlegg på Statland.

Den opprinnelige avtalen ble undertegnet 16. april 2021, ratifisert av Stortinget den 3. juni 2022 og trådte i kraft 17. juni samme år. Tilleggsavtalen om utvidelse av samarbeidet ble undertegnet 2. februar 2024, ratifisert av Stortinget 30. mai og trådte i kraft 10. juni.

## Utbygging av infrastruktur
Som en del av avtalen gjennomføres det utbygging av militær infrastruktur i Norge, finansiert av USA gjennom programmet European Deterrence Initiative (EDI), et amerikansk forsvarsinitiativ etablert i 2014 for å styrke alliert beredskap og avskrekking i Europa. Prosjektene har en samlet ramme på rundt 200 millioner dollar og omfatter blant annet oppgraderinger ved Rygge, Evenes og Sola flystasjoner samt Ramsund orlogsstasjon. Målet er å styrke mottaks- og deployeringskapasiteten for amerikanske og allierte styrker, med særlig vekt på luftoperasjoner.

## Kritikk av avtalen
Avtalen ble møtt med kritikk fra venstresiden i norsk politikk. Det ble blant annet hevdet at avtalen ga USA et utvidet og historisk fotfeste i Norge og at den ville skape det som i praksis er amerikanske militærbaser i landet. Det ble det hevdet at Norge gjennom avtalen oppga suverenitet over eget territorium, mens andre mente den ville bli en sovepute for utviklingen av eget militært forsvar. Særlig etter USAs intervensjon i Venezuela den 3. januar 2026 ble temaet aktualisert.

## Se også
* Norsk militærbasepolitikk
* <bdi>Defence Cooperation Agreement mellom</bdi> <bdi>Finland og USA</bdi>
* <bdi>Defence Cooperation Agreement mellom</bdi> <bdi>Sverige og USA</bdi>
* <bdi>Defence Cooperation Agreement mellom</bdi> <bdi>Danmark og USA</bdi>

## Referanser